b'\n_START_ARTICLE_\nUlrik Fredrik Gyldenl\xc3\xb8ve\n_START_SECTION_\nBiografi\n_START_PARAGRAPH_\nHan var utenomekteskapelig, s\xc3\xa5kalt uekte s\xc3\xb8nn av Fredrik III og Margrethe Pape. Han signerte selv med navneformen Guldenlew._NEWLINE_I hans tid ble den norske h\xc3\xa6ren \xc3\xb8ket til 12 000 mann. Han arbeidet for \xc3\xa5 skaffe h\xc3\xa6ren bedre utstyr og flere \xc3\xb8velser. Han ledet de norske styrkene med suksess i den sk\xc3\xa5nske krigen (Gyldenl\xc3\xb8vefeiden) 1675\xe2\x80\x9379. Han har f\xc3\xa5tt en gate i Oslo (Gyldenl\xc3\xb8ves gate), en gate i i Kristiansand (Gyldenl\xc3\xb8ves gate) og et hotell i Uddevalla oppkalt etter seg. Han bodde i Stattholderg\xc3\xa5rden i  Kvadraturen p\xc3\xa5 slutten av 1600-tallet. Fredriksten festning  ble bygget i hans funksjonstid, og ett av de tre utenverkene, fortet Gyldenl\xc3\xb8ve, er oppkalt etter ham. Karl XII  falt like under kanont\xc3\xa5rnet Gyldenl\xc3\xb8ve den 11. desember 1718.\n_START_SECTION_\nGrevskapet Laurvigen\n_START_PARAGRAPH_\nI 1671 opprettet kong Christian V Larvik grevskap for Ulrik Fredrik Gyldenl\xc3\xb8ve og  grunnla samtidig byen Larvik. Gyldenl\xc3\xb8ve var byggherre for kirken og Herreg\xc3\xa5rden. Han eide en stund seteg\xc3\xa5rden Trosvik i Fredrikstad, og han pleide \xc3\xa5 oppholde seg der n\xc3\xa5r han var i Fredrikstad. Etterhvert solgte han g\xc3\xa5rden til general Cicignon. _NEWLINE_Til tross for at han var stattholder i Norge i 35 \xc3\xa5r, oppholdt han seg ofte i Danmark, og hadde i lange perioder en visestattholder til \xc3\xa5 ivareta embetsoppgavene._NEWLINE_Gyldenl\xc3\xb8ve d\xc3\xb8de i Hamburg. Et orlogsskip seilte ham til K\xc3\xb8benhavn, hvor han etter eget \xc3\xb8nske ble gravlagt i Vor Frue kirke. Gravm\xc3\xa6let, fremstillet av Thomas Quellinus ble siden \xc3\xb8delagt, men fragmenter av sarkofagen kan stadig ses.'